《题刘炳先兄弟怡斋》
宋代·赵蕃

晦庵贻我书满纸，为说君家好兄弟。
人言是公轻许可，我谓亲仁乃渠事。
客游偶尔过君庐，中有诚斋膀怡字。
斯人许可盖不轻，何事斋名契于季。
嗟余夙昔两公游，与君常恨风马牛。
何知一见辱倾盖，四海兄弟宁待求。
有弟有弟江南州，尺书断绝安与不。
因君使我增离忧，一夜梦逐沧波鸥。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。